กบง. จ่อเก็บเงิน LPG เข้ากองทุนน้ำมันฯเพิ่มอีก 0.12 บ./กก.
กบง. เตรียมเก็บเงิน LPG เข้ากองทุนน้ำมันฯ เพิ่มอีก 0.12 บ./กก. หลังราคาตลาดโลกลด โดยให้มีผลวันที่ 7 ก.ค. 58 
6 ก.ค. 2558

นายณรงค์ชัย อัครเศรณี รมว.พลังงาน ในฐานะประธานคณะกรรมการบริหารนโยบายพลังงาน (กบง.) เปิดเผยว่า ที่ประชุมกบง.เห็นชอบเพิ่มอัตราเงินส่งเข้ากองทุนน้ำมันเชื้อเพลิงของก๊าซ LPG ที่ 0.1205 บาท/กก. จาก 0.9520 บาท/กก. เป็น 1.0725 บาท/กก. โดยมีผลบังคับใช้ตั้งแต่วันที่ 7 กรกฏาคม 2558 เป็นต้นไป เนื่องจากราคาก๊าซ LPG Pool ของเดือนกรกฏาคม 2558 ปรับลดลง 0.1205 บาท/กก. โดยราคาขายปลีกคงเดิมที่ 23.96 บาท/กก. และจากการเพิ่มอัตราเงินส่งเข้ากองทุนน้ำมันเชื้อเพลิงของก๊าซ LPG ทำให้กองทุนมีรายรับ 314 ล้านบาท/เดือน
ทั้งนี้ ฐานะกองทุนน้ำมันเชื้อเพลิงของก๊าซ LPG ณ วันที่ 28 มิถุนายน 2558 มีฐานะกองทุนสุทธิ 7,395 ล้านบาท ทั้งนี้ การเพิ่มอัตราเงินส่งเข้ากองทุนน้ำมันฯ จะได้นำเงินกองทุนน้ำมันฯ ดังกล่าว มาใช้ในการบรรเทาผลกระทบที่จะเกิดขึ้นต่อประชาชนต่อไป
นอกจากนี้ ที่ประชุมยังมีมติเห็นชอบให้ประกาศการหยุดรับคำร้องขอขายไฟฟ้าในแบบ Adder ของการไฟฟ้าทั้งสามได้แก่ กฟผ. กฟน. และ กฟภ. มีผลใช้บังคับถัดจากวันประกาศเป็นต้นไป ดังนี้
กฟน.  24 มกราคม 2558
กฟผ.  30 มกราคม 2558
กฟภ.  31 มกราคม 2558
ขณะที่ให้สิทธิแก่ผู้ผลิตไฟฟ้าที่ได้ยื่นคำร้องขอขายไฟฟ้าระหว่างวันที่ 16 ธันวาคม 2557 จนถึงวันที่ประกาศ เรื่อง การหยุดรับคำร้องขอขายไฟฟ้าในแบบ Adder ของการไฟฟ้าทั้งสามการมีผลใช้บังคับตามข้อกำหนดข้างต้น โดยให้การไฟฟ้าพิจารณาคำร้องขอขายไฟฟ้าของผู้ผลิตไฟฟ้าข้างต้น โดยคำนึงถึงศักยภาพของระบบไฟฟ้า (Grid Capacity)
ทั้งนี้ให้ดำเนินการให้แล้วเสร็จภายในวันที่ 31 กรกฎาคม 2558